# Grundejerforeningen Amtsstuegården

## **Beretning ved generalforsamlingen den 18. april 2013**

### Bestyrelsens sammensætning efter generalforsamlingen 2012

John Grønsund (Kaalundsvej 18), Henrik Velschow (Ibsensvej 3), Klaus Diness - formand (Heibergsvej 13), John Dahl-Pedersen(Kaalundsvej 20) samt Jes Brohus - kasserer (Kaalundsvej 14).

**Generelt**

Det har, igen, været en hård vinter med meget sne og is på vores veje. Kommunen har ikke været særligt flittig med at rydde, men bestyrelsen mener at det stadig er bedre at rydningen ligger hos dem, da det ellers vil blive en meget bekostelig affære for foreningen.

Der er i vores forening været et meget omdiskuteret byggeri i gang på Kingosvej. Ombygningen og renoveringen indbefatter en høj tagrejsning samt en første sal. Der er flere beboere der føler sig generet af indsynsgener og manglende lys, disse har klaget til Hillerød kommune. Der er så vidt vides ikke givet medhold i nogle af punkterne. Der vil sandsynligvis komme et medlemsforslag til ændring af vores foreningsvedtægter samt lokalplanen for udstykningen. Bestyrelsen har ikke på noget tidspunkt været involveret i sagen.

### Gartner

Bestyrelsen er fortsat tilfreds med gartnerens indsats med vedligeholdelse af de fælles grønne arealer. Bestyrelsen indstiller ud fra gartnerens foreliggende tilbud, at aftalen forlænges endnu et år. Der har været enkelte små ekstra projekter som et lille fællesareal bag Heibergsvej og oprydning efter stormvejr. Disse fremgår af budgettet.

### Legepladsen

Vores legeplads er i god stand og bliver flittigt brugt. Udgifterne til vedligeholdelsen af den ligger under det budgetterede.

**Fjernvarme**

Dette emne har optaget mange, da det har været eller er ved at være sidste udkald for at udskifte de nedgravede olietanke. Der er blevet og bliver forsat forhandlet med Hillerød forsyning. Der er flere der har fået fjernvarme, mens det endnu ikke er lykkes at nå til enighed med Hillerød Forsyning om fjernvarme til Kaalundsvej. Der bliver forsat gjort en stor indsats for at få en fornuftig løsning frem.

Venlig hilsen

Bestyrelsen